O șefă de birou din cadrul Aeroportului Maramureș acuză un subaltern că a violat-o de 8 Martie, în scara blocului
Planează suspiciuni grave asupra unui angajat al Aeroportului din Baia Mare care este acuzat de șefa lui că ar fi violat-o.
Totul s-ar fi petrecut după o petrecere organizată de 8 Martie, când bărbatul s-ar fi oferit să o conducă acasă.
Tânăra în vârstă de 28 de ani este anagajată la Aeroportul din Baia Mare, iar bărbatul acuzat îi este subaltern. De ziua Femeii, împreună cu alți colegi a petrecut într-un club din oraș.
Potrivit anchetatorilor, tânăra ar fi fost condusă acasă de colegul ei, iar în scara blocului unde locuiește ar fi forțat-o să întrețină relații sexuale.
În dimineața următoare, tânăra a mers la poliție și a depus plângere, apoi a obținut și un certificat medico-legal.
Au fost audiați și mai multi angajați ai aeroportului, unii ca martori. Individul acuzat de viol a recunoscut că a întreținut relații sexuale cu victima, dar ar fi spus că actul a fost unul consimțit.
Polițiștii au deschis un dosar penal pentru comiterea infracțiunii de viol. Suspectul este cercetat în libertate.
Reprezentanții Aeroportului Baia Mare au transmis că angajatul respectiv este acum în concediu.